A-magasinet Knut Hunstad får mer ut av veien til jobb enn de fleste

Han har testet 19 måter å komme seg til jobb på. Nå står hoppestokk, kengurusko, hjulspark og SUP-brett for tur.

Marius Nergård Pettersen

16. apr. 2015 21:26 Sist oppdatert 17. april 2015

F or egen maskin til jobb hadde arbeidsgiveren kalt den, aksjonen de iverksatte for å oppfordre sine ansatte til mer fysisk aktivitet. Det var mest ment som moro, men i bunnen lå premie til den med flest dager og minutter i bevegelse.

Noen tok konkurranseelementet litt mer bokstavelig enn andre.

I den kategorien var Knut Hunstad. Og det er grunnen til at han står lent mot et gjerde og spenner et par halvmeterhøye hoppesko under føttene.

Ville slå kollegene på antall transportmidler

— Problemet var at vi har for mange sprekinger på jobb. Sånne som sykler halvannen til to timer om dagen. Og siden aksjonen skulle måle hvor lang tid vi tilbrakte i aktivitet, ville jeg ikke kunne klare å nå opp, sier Hunstad og strammer ankelremmene.

— Så da fant jeg ut at jeg heller fikk slå dem på antall transportmidler.

— Var det så viktig «å nå opp»? spør jeg, men det hører ikke Hunstad der han skyver seg opp i stående og tar noen prøvende skritt, svaiende som en nyfødt, høyteknologisk kalv. Han skal gå en snau mil.

— Blir spennende, det her, sier han.

— Trent mye?

— Eh ... Kjøpte dem på Finn tidligere i vinter. Har faktisk ikke fått prøvd dem engang.

Mai.png

Juni.png

Svømte, syklet og brukte rulleskøyter

9. mai i fjor syklet Knut Hunstad til jobb. Det var det ingenting rart med. Litt mer snodig ble det da han brukte rulleskøyter. Og virkelig utenfor boksen ble det først da han svømte tre kilometer til kontoret med snorkel, svømmeføtter og dykkermaske mens han slepte en gummibåt med PC i.

Siden har han gått, jogget og svømt, padlet kajakk, gummibåt og kano, brukt sparkesykkel, rullebrett, krykker, rullestol, rulleski, hånddrevet trehjulssykkel, stylter, spark, skøyter og ski.

— Regelen er at det skal være et transportmiddel beregnet for voksne, med egne krefter som drivkraft og brukt på normal måte. Jeg kan for eksempel ikke bruke vindkraft eller løpe med svømmeføtter.

Hoppeskoene er transportmiddel nummer 19, og Hunstad har begynt å tenke tanken om at han muligens er i ferd med å sette en slags verdensrekord.

— Det er blitt litt galskap. Men jeg kjenner folk som setter seg på en sykkel og tråkker i vei selv om sykkelen ikke flytter seg en millimeter, så hvem er gale?

Sier mannen på hoppeskoene. Før han legger av gårde.

August.png

November.png

Rulleski var skummelt

Ett ustødig skritt foran det andre, rolig gange, så stadig raskere benbevegelser i et forsøk på løping, etterfulgt av veiving med armene og nesten-fall.

— Oioioi! Lett å tryne i fart.

Så pause og stramming av remmer.

— Det er ikke alle transportmidlene jeg kommer til å bruke mye i fremtiden, innrømmer Hunstad.

— Rulleskøyter var for eksempel morsomt bortover, men slitsomt oppover og drittskummelt nedover. Og rulleski - jeg hadde aldri trodd at det var så skummelt. At folk tør. En drøy mil på krykker var også fryktelig slitsomt, akkurat som rullestol. Jeg fikk fornyet respekt for rullestolbrukere etter å ha kjempet meg bortover langs fortauene.

En del av utstyret låner han, rullestolen av en hjelpemiddelsentral, annet fra venner og familie. Noe har han også kjøpt brukt eller i billigste utgave fra butikk.

- Sparkesykkel er blant det som har gitt mest mersmak. Et overraskende greit fremkomstmiddel som er lett å bruke og ta med.

Desember.png

Mangler kengurusko og hoppestokk

Arbeidskollegene har forlengst avsluttet fjorårets aktivitetsaksjon, som egentlig bare var ment til å vare over sommeren, og begynt på en ny for dette sommerhalvåret. Hunstad ble hektet og fortsetter ufortrødent med sitt. Han har mange transportmidler igjen å ta av. Hoppestokk, kengurusko, hjulspark, SUP-brett, trikke, ripstik (carvingbrett på hjul) og pedalbåt står på den realistiske planen for våren. På en mer urealistisk liste står etthjulssykkel og å gå på hendene.

— Drømmen er å bruke dresin og følge jernbaneskinnene mellom huset og kontoret. Men for å si det sånn: For å få lov til det må jeg finne noen i Jernbaneverket med mye humor.

Les flere ute-saker fra Amagasinet:

Hvem skal ha æren for å få flest nordmenn ut på tur?

Bygger hemmelige hytter i skogen

Tok med fireåringen på telttur